
ENKONDUKO 


Kara leganto, 


same kiel preskaŭ ĉiuj Esperanto-eventoj, ĉi-jare la BEL- 
Konferencoj, kiuj estis okazontaj en Porto-Alegro, pro la pandemio 
ne povis okazi fizike. En la 17-a de Marto, kiam ni anoncis, ke la 
renkontiĝo ne povos realiĝi en la antaŭe difinita dato, ankoraŭ estis 
nur ok koronvirusaj kazoj en la urbo, kaj ni intencis simple prokrasti 
la eventon al la dua duono de la jaro. Sed poste montriĝis, ke la 
afero ne solviĝos tiel rapide. 


Nu, ne vere necesas regurdi, ke tamen el la pandemio fontis ne nur 
senfinaj problemoj, sed ankaŭ kelketaj bonaĵoj, interalie tuta erao 
de retaj Esperanto-aranĝoj. Ja nenio povas plene anstataŭi fizikan 
ĉeeston, sed ni ĝoju, ke la esperantistaro komencis vere eluzi la 
interretajn eblojn kaj plenigi la kalendaron per retaj eventoj, multe 
pli facile partopreneblaj ol la ĉeestaj. En tiu kunteksto, tute nature 
estiĝis ĉe ni la volo plu teni la torĉon kaj okazigi la BEL- 
Konferencojn virtuale. 


Ni klopodis konservi la ĉefajn trajtojn de la evento en la virtuala 
versio: senpageco, senburokrateco, altkvalitaj prelegoj, post- 
prelegaj diskutsesioj. Nova ideo estas la poioma realigo en tri 
sinsekvaj semajnfinoj, por ke la partoprenantoj ne enuu sidante 
multajn horojn antaŭ la ekrano. 


Krome ni decidis repreni la iniciaton aperigi elŝuteblan resumaron 
de la prezentoj. Ĉi-eldone la resumoj estas pli koncizaj, kaj 
anstataŭ redoni la tutan enhavon de la prelegoj, ili rolas kiel 
interesvekaj enkondukoj. Tiu pli modesta aliro tamen nenion 
perdigas, ĉar la prelegoj restos (re)spekteblaj ĉe Jutubo. 


Konklude mi ŝatus simple danki al ĉiuj samideanoj, kiuj iel 

kontribuis al la realigo de la unuaj virtualaj BEL-Konferencoj, 
aparte al Marco Aurelio Roncatti, kiu starigis la retpaĝon, al Allan 
Argolo, kiu enpaĝigis ĉi tiun resumaron kaj pretigis reklambildojn, 
al Manno Montanna, pro la ferma koncerto, kaj al tiuj, kiuj 
kontribuis per prelego kaj resumo: Paulo Sergio Viana, Flavio 
Fonseca, Manuela Burghelea, lvan Colling, James Piton kaj lsis 
Piton. 


Ni plu laboru kaj esperu! 


Miĥaelo R. Bento 
1-a sekretario de Gaŭĉa Esperanto-Asocio (GEA) 
Ĝenerala direktoro de Brazila Esperantista Junulara Organizo (BEJO) 

LA SCIENCO KAJ LA HOMO 


Paulo Sergio Viana 


Lastatempaj enketoj montris, ke la homoj ĝenerale ne fidas pri la 
Scienco. En 2018, la datumoj indikis: 


- 357 el la brazilanoj suspektemas pri la sciencaj asertoj; 

- nur 13 2 el la brazilanoj “tre fidas” pri publikigitaj sciencaj 
rezultoj; 

- 75 $ el la brazilanoj asertis, ke “kiam la scienco kaj la religio 
malakordiĝas, ili elektas la religion”; 

- 2376 el la brazilanoj konsideras, ke la scienca produktado malmulte 
kontribuas al la ekonomia kaj socia progreso; 

- en la tuta mondo, nur 182 asertis, ke ili “tre fidas” la sciencon; 

- en landoj kun alta grado de popola edukado, 7796 el la homoj 
malfidas sciencon; 

- en landoj kun granda ekonomia malegaleco en la loĝantaro 

(multaj malriĉuloj, malmultaj riĉuloj), la fido je scienco estas pli 
malalta. 


Kial la homoj ne fidas sciencon? 


1. Ĉar la scienco malofte prezentas absolutajn, eternajn veraĵojn. 
2. Ĉar la homoj ne komprenas, kiel funkcias la sciencaj esploroj. 

3. Ĉar la ”'veraĵoj' de scienco ŝanĝiĝas laŭ la tempopasado. 

4. Ĉar ordinaraj homoj ofte ne komprenas la lingvaĵon uzatan de 
sciencistoj. 

5. Ĉar ekzistas ankaŭ malhonestaĵoj en la scienca mondo. 

6. Ĉar fakte ekzistas ankaŭ interesoj”, kiuj povas deturni la 
sciencan celon. 

7. Ĉar ofte oni misuzas sciencajn asertojn por politikaj celoj. 

8. Ĉar vera scienco ĉiam alportas pliajn dubojn kaj demandojn, kaj 
dubo timigas. 

Kiun alternativon akcepti, krom scienco? 


Dum jarmiloj, la homaro kontentiĝis per superstiĉaj kredoj kaj 
magiaj pensoj. Ĝis nun, plej multaj homoj senkonteste akceptas 
ekzemple la regulon: “se io okazis tuj poste, jen estas la kaŭzo”. La 
superstiĉoj kaj magiaj pensoj eĉ helpis la prahomon elteni iujn 
suferojn, dum la vivo. 


Aliflanke, racia penso postulas grandan klopodon, ekzemple 
produkti racian “pruvon” pri la kaŭzo de iu fenomeno. Estas do pli 
facile kaj komforte akcepti tradiciajn kredojn aŭ la instruon de 
ĉioscia guruo. Kompreni sciencon postulas multe da studado kaj 
edukiĝo. 


Tamen, tiu sama homo, kiu neas sciencon, uzas sian poŝtelefonon, 
sian aŭtomobilon, vojaĝas per aviadilo, englutas medikamentojn 
sufiĉe efikajn kontraŭ antaŭe mortigaj malsanoj - ne atentante, ke 
ĉiuj tiuj modernaĵoj ekzistas nur pro scienca laborado. Antaŭ 70 
jaroj, la homa vivo en Brazilo daŭris mezume 50 jarojn; nuntempe, 
ĝi kreskis al 7O jaroj. Ĉi tio kaj multaj aliaj mirindaj atingoj ŝuldiĝas 
al sciencaj eltrovoj. Kvankam la scienco ne estas perfekta rimedo, 
tamen ĝi estas la plej efika, en la materia kampo. 


Kio do mankas, por ke la homoj komprenu, ke scienco estas 
apoginda afero? Mankas Filozofio. Precipe Filozofio de Scienco, 
nome la parto de scienco, kiu klarigas, kiel funkcias la scienco. Oni 
devas lerni, kio estas “scienca metodo”. Oni devas lerni logikon, 
indukton, dedukton, silogismon kaj multajn aliajn filozofiajn 
konceptojn. Unuvorte, oni devas lerni la racian pensmanieron. Oni 
devas lerni ankaŭ, ke la homa vivo devas nepre enhavi ĉiam ian 
kvanton da dubo, eĉ se tio estas laciga mensa sinteno. Nur tiel la 
homaro povas evolui. 


Platono, antaŭ longa tempo, aludis pri tio, kiam li verkis la 
“Alesorion pri Kaverno”. Ni devus legi kaj relegi tion, de tempo al 
tempo. 

NI ESTAS MUZIKO 


Flavio Fonseca 


La muziko estas la plej influanta arto, ĉar kontraŭ ĝi preskaŭ ne 
ekzistas defendo. Oni estas ĉirkaŭitaj de muziko, kaj mergitaj en 
sonoj. Oni povas fermi la orelojn, tamen la muziko onin atingas per 
la haŭto. 


Tion atestas la Mitologio, la Filozofio, la Scienco kaj eĉ aliaj artoj. 
Kaj estas grave studadi ĝin pli profunde, ĉar la kono pri la muzikaj 
elementoj liveras al la homo la kapablon pli klare kompreni la 
aliulon, la mondon kaj sin mem. Tiel, ĝi povas altigi la kvaliton de 
la komunikado kaj la bonfarton. 


Pro tio, en tiu ĉi prelego Flavio Fonseca detaligas kelkajn muzikajn 
kaj psikologiajn konceptojn, kaj montras la eblan rilaton inter ili. 
Per instigaj kaj eĉ poeziplenaj metaforoj li sugestas praktikajn 
manierojn apliki tiajn metaforojn en la ĉiutaga vivo. 


Ekzemple, estos tuŝataj muzikaj temoj kiel: 


La difinoj de sono kaj de muziko. Sono estas produktita de ia 
materia vibrado, ĉu regula ĉu neregula. Kaj muziko estas la konscia 
organizado de la sonoj ene de tempolimo. 


Se ankaŭ la homaj estaĵoj vibras kaj havas sian propran frekvencon, 
la homaj rilatoj povas esti konsonancaj aŭ disonancaj. Tamen, same 
kiel okazas ĉe muziko, la disonancaj kombinoj povas fariĝi belaj 
(kaj taŭgaj) se ili estas parto de io aŭ vojo inter du konsonancaj 
pecoj. 


La tri elementoj de la komponarto estas melodio (sinsekvo de 
muziknotoj), harmonio (sinsekvo de akordoj) kaj ritmo (ĉio kio 
rilatas al tempo, kel daŭro de muziknotoj kaj akordoj, ties 
kombino, rapideco de la tuto, akompanaj sonoj je neregula 
frekvenco ktp). Kaj tri el la personecaj aspektoj de la homoj, inter 

la plej gravaj, estas emocio, racio kaj kinestezo. Tiel, kiu pli ŝatas 
melodiajn komponaĵojn, tiu pli emas al emocia sinteno; de kiu la 
harmonio plej altiras la atenton, tiu verŝajne preferas la intelektajn 
rezonojn; kaj la fizikaj korpaj sensoj estas la ĉefaj perceptoj de 
tiu, kiu unuavicigas la ritmon. Tial, en psikologia konsultejo oni 
povas interveni per sugesto, ke la paciento aŭdu tian aŭ alian 
muzikaĵon, laŭ lia/ŝia neceso prilabori iun personecan karakteron. 


Tio kondukas al la konkludo, ke oni havas respondecon pri la muziko 
kiun oni aŭdas kaj aŭdigas, ie ajn. Ĝi kapablas modifi la ekvilibron, 
variigi la humoron kaj forte impresi la homon. 

Jen kelkaj psikologiaj temoj kiuj tuŝas la homajn rilatojn, laŭ 
efektoj de la sona medio sur la homo. 

KOSMOPOLITISMO - LA KAZO DE ESPERANTO 


Manuela Burghelea 


Ĉi tiu prelego pritemas kosmopolitismon, kun fokusiĝo pri facetoj 
reliefigitaj en la kazo de Esperanto. Kontraŭ longtradicia fono de 
esencismaj naciaj rakontoj, studado de tiu kazo estas maniero 
superpaŝi la kadrojn de naciaj analizunuoj cele al novaj 
perspektivoj, kiujn malfermas kosmopolitaj aktoroj. Estas analizata 
tio, kiel Esperanto-parolantoj spertas identecojn, apartenojn kaj 
hejmsenton. 


Tiun etnografion de kosmopolitismo antaŭas teoriaj konsideroj 
formiĝintaj en sociaj sciencoj, kiel kuntekstiga superrigardo. 


Reen spurebla al Kanta filozofio, kosmopolitismo estas la fina celo 
de historio, al kiu homaj kapabloj disvolviĝas. Ĝi estas “identiĝo 
kun la mondo aŭ kun la homaro kiu superas lokajn engaĝiĝojn” 
(Wardle 2015). En humanisma perspektivo kun emfazo je aktiveco 
kaj libera volo de kosmopolito, ĝi povas esti interpretata kiel “tipo 
de spaco por homa esprimo kaj por individua emancipiĝo kiu 
promesas liberigon de la enprizonigo en kulturo kaj komunumo, en 
lando kaj eklezio, en klaso kaj kategorio” kaj kiu kontemplas vivon 
de “moviĝo, volontulismo kaj plenumo” (Rapport 2012). Ĝi signifas 
“volemon rilatiĝi kun Aliulo” kaj samtempe “aferon de 
kompetenteco”, “personan kapablon trovi sian vojon en aliaj 
kulturoj, per aŭskultado, rigardado, intuiciado, pripensado” 
(Hannerz 1990). 


Se adoptiĝas la vidpunkto, laŭ kiu kosmopolitismo estas humanisma 
projekto, tiam elvokiĝas eĥoj de Zamenhofa homaranismo. Se la 
akcento staras je orientiĝo de kosmopolitismo al individuo, tiam la 
intereso kuŝas en la analizado de ties diversaj mondoj, elektitaj aŭ 
kreitaj. Kie situas kosmopolitismo en la kazo de Esperanto, inter 
komunumo kaj individuo? 

Esperantologoj adoptis la kosmopolitan paradigmon plurfake. 
Esperanto prezentas “kosmopolitigitan parolkomunumon” (Fettes 
2013); ĝi estigas propedeŭtikan valoron kiu baziĝas sur ĝia kapablo 
stimuli kosmopolitan pensmanieron pri lingva diverseco kaj 
metalingvistika komunikado. Kun programo celanta kreadon de 
dulingva kosmopolitismo, kontraste al unulingva imperiismo, 
“Esperantismo ĉiam signifis duoblan civitanecon inter la nacieco kaj 
la kosmopoliteco de individuo” (Nagai 2010). Kiel versio de 
“psikoanalitika kosmopolitismo”, Esperanto estas “perparola 
terapio”, kiu sin proponas kiel praktikan solvon al la aliuleco kiu 
ekzistas en kaj ekster ni. Ĝi ankaŭ povas esti konsiderata “rolludo”. 
Tiel, por ke Esperanto-renkontiĝoj okazu plene kosmopolite, du 
ĉefaj roloj devas esti ludataj de Esperanto-parolantoj: la Aliulo kaj 
la Samideano (Fians 2018), aliuleco estante tiamaniere ankaŭ kerna 
kondiĉo kaj morala respondeco en la kreado de internacieco. 


Sur tiu fono, naskiĝas demandoj rilate identiĝojn kaj lojalecojn. 
“Brazilano laŭleĝe, Esperantisto laŭkonvinke” (el Silas) starigas la 
demandon, kiel Esperanto-parolantoj alĝustigas nacian apartenon al 
kosmopolita projekto. Ĉu eblas esti “kosmopolita patrioto” (Appiah 
1997)? 


Por kelkaj, Esperantujo iĝas “virtuala patrio” aŭ “hejmlando”, 
“lokita kie ajn homoj parolas Esperanton” (Okrent 2005). El tio 
rezultas, ke Esperanto funkcias kiel ilo por senti sin hejme en la 
mondo. Ĝin akompanas moviŝeblo. “Kie mia piedo, tie mia patrio”, 
en la vortoj de la esperantista bildrakontisto Serĝo Sir', kies 
blazonsignaturo estas heliko. Ne nepras tamen esti globtrotulo por 
esti kosmopolito, tio sperteblas ankaŭ sen eliri sian domon, pere de 
gastigado (Pasporta Servo), legado (Esperanto-sumooj) aŭ retumado 
(Eventa Servo). 


En transiro el UK-oj al ciferecaj mondoj, kosmopolitaj praktikoj de 
Esperanto-parolantoj ankaŭ ŝanĝiĝas, streĉante spacon kaj imagon 
kaj profundigante komprenon de hejmsento, kiel analizote en ĉi tiu 
prelego. 


11 


Resumaro de BEL-Konferencoj 2020 


LA NOVA ELDONO DE 
MANLIBRO PRI INSTRUADO DE ESPERANTO 


Ivan Eidt Colling 


En 2003 aperis la unua eldono de Manlibro pri instruado de 
Esperanto kadre de projekto Flugiloj de Malfacila Vento, de ILEI. La 
inspiro por la nomo de tiu projekto estas la Zamenhofa poemo La 
Espero, sed ĝi atentigas pri tio, ke tre ofte malfacilas la vento, t.e. 
la por-Esperanta agado, specife la laboro por instruado de 
Esperanto - kelkaj el la problemoj tiam listitaj estas: lingvonivelo 
de instruemuloj, manko de junaj Esperanto-instruistoj, manko de 
instrumaterialoj taŭgaj por junuloj, manko de subvenciado, 
malfacileco veki intereson de la publiko pri eklernado de la lingvo, 
aŭ de komencintoj pri progresado en la lingvo. La projekton starigis 
la tiama estrarano de ILEI pri junulara agado, Hokan (Hakan) 
Lundberg. Unu el la ĉiam menciataj rezultoj de la projekto estas 
ĝuste la Manlibro. 


La libro estis kreita rete, en kunredakta medio; la unuan PDF- 
aranĝan version redaktis Stefan MacGill. La dua versio aperis 
libroforme, kun multaj kompletigoj kaj sub redaktado de Katalin 
Kovats. Estis tri eldonoj de la libro: en 2003, en 2005 (kun represo) 
kaj en 2009, kun entute ĉirkaŭ 2000 ekzempleroj. De jaroj Manlibro 
ne plu estas aĉetebla; cetere, multo ŝanĝiĝis en la maniero lerni kaj 
instrui ekde la lasta eldono antaŭ dek unu jaroj. Pro tio, ILEI, 
Edukado.net kaj EEl decidis reverki, ĝisdatigi la libron, cele al 
disponigo de la kvara eldono, kiu baldaŭ estos havebla. Ĉi tiu kvara 
eldono estas konsiderinde ampleksigita: la 3-a eldono estis 160- 
paĝa, la nuna estas 352-paĝa. Novaj kontribuaĵoj venis ĉefe de D- 
ino Katalin Kovats, kiu ne nur estis la redaktoro, ĉefa motoro de la 
tuta laboro, sed mem aŭtoras 54 procentojn el la 170 tekstoj de la 
libro, kiu enhavas kontribuaĵojn de entute 20 aŭtoroj el 13 landoj, 
de desegnisto el Argentino/Japanio, enpaĝigisto el Brazilo, de sep 

provlegintoj/korektintoj el sep landoj, kaj ĝi estos presita en 
Slovakio, do temas pri sufiĉe ampleksa kaj multlingva, multkultura 
teamo. 


Mi intencas prezenti la Manlibron, kiu laŭ mi estos epokfara verko. 
Ĝi ja estas unikaĵo en Esperanta fakverkaro, kaj kovras ampleksan 
gamon de temoj, de teoriaj kaj historiaj aspektoj (ĝeneralaj kaj 
specifaj pri Esperanto-instruado) al praktikaj aspektoj kaj konsiloj 
de spertaj instruistoj de nia komunumo. 

O SACI - LA UNUA PORINFANA TITOLO DE MONTEIRO 
LOBATO EN ESPERANTO - DEFIOJ KAJ SOLVOJ 


James Rezende Piton 


La sasio estas la plej populara inter la 
brazilaj mitologiaj figuroj. Tiu koboldeto 
respondecas pri ĉiaj malagrablaĵoj, kiujn 
oni povas sperti en la ĉiutaga kampara vivo 
- jen li forpelas ĉevalojn aŭ plektas iliajn 
harojn, jen li rompas kudrilojn, 
malaperigas tondileton kaj faligas 
fingringojn de kudristino, jen li ruinigas 
laktobotelon aŭ bruligas  preparatan 
manĝaĵon, malkovigas ovojn de kokinoj 
i.m.a. imageblaj petolaĵoj. 


/ A 
KE. 4] ht ruo 
Il s 
(tiu N Hi lL / 


Oni konsideras la sasion en la brazila 
folkloro kiel individuon (tial “la” sasio), Tuĉdesegno de Monteiro 
sed el pluraj raportoj de la legendo, oni Lobato (ĉ. 1917) 
komprenas, ke sasioj ĉiam ekzistas en granda nombro, ke ili vivas 
ne pli ol 77 jarojn kaj tiam ili ne mortas, sed fariĝas fungoj en la 
arbaro. Oni diras, ke la sasioj koviĝas interne de la tigopartoj de 
bambuo antaŭ la “naskiĝo”. 





La sasio estas ekzemplo de sinkretismo en la brazila folkloro, same 
kiel okazis pri religioj. Tra la jarcentoj la mitologia estuleto heredis 
de origine indiĝena mito (arbara estuleto), ricevis influojn de la 
kulturo de afrikaj sklavigitoj (ekz. en la haŭtkoloro kaj la argila 
pipo) kaj de la portugala kulturo (ekz. pro ĝia ruĝa ĉapo, kies 
kaptanto rajtas konservi sasion en botelo, kiel dajmonon - aŭ ĝinon 
de la arabaj legendoj - kiuj cetere atingis Iberion dum jarcentoj). 


Post jarcentoj tra la interno de tuta Brazilo, en iuj variantoj kiel 
sprita petolemulo, en aliaj priskribita kiel malbonulo eĉ kun du 
kruroj, la sasio atingis tute novan rangon komence de la 20-a 

jarcento. Jose Bento Monteiro Lobato (1882-1948), advokato, 
bienulo, ĵurnalisto kaj verkisto, en 1916 aperigis artikol-serion en 
intelektula revuo kun esprimo pri zorgoj, ke la brazila elito tiam tro 
interesiĝis pri la fremdaj satirusoj, faŭnoj, leprekonoj k.s., dum 
tute riĉa loka mitologio estis apenaŭ konsiderata. En la sekva jaro 
Lobato faris enketon inter legantoj de la grava tagĵurnalo “O Estado 
de Sao Paulo”. Venis multaj reagoj ĉefe el la ŝtatoj Rio, Minas 
Gerais kaj Sao Paulo kun raportoj pri la bildo, kiun oni ricevis kaj 
faras al si pri tiu mitologia figuro. En 1918 li publikigis kompilaĵon 
de la enketo. Kaj la “averaĝa” sasio - malgranda, tre ruza kaj 
saltema nigra unukruruleto, kiu vivas en la arbaroj kaj kamparoj, 
kun ruĝa ĉapo kaj pipeto, farante bagatelajn malbonojn - en la 
sekvaj jaroj kaj jardekoj fariĝis laŭmoda kaj definitiva simbolo de 
la brazila folkloro. 


Lobato estis polemika homo. Filo de bienula elito, li en la junaĝo 
simpatiis al eŭgenikismo. En liaj infanlibroj, de granda literatura 
valoro, same kiel lia literaturo por plenkreskuloj, registriĝis 
rasismaj asertoj kutimaj en tiu tempo. Aliflanke liaj roluloj havas 
estimon al la nigraj roluloj kaj li dediĉis la enketan libron pri sasio 
“al maljuna Onklino Esmeria” (verŝajne lia iama vartistino) “kaj al 
ĉiu maljuna nigrulino, kiu timigis nin en infanaĝo per interesaj 
rakontoj pri mitoj”, kun samtempa malŝata aludo al enmigrintaj 
vartistinoj, kiu randas ksenofobion... 


La verkaro de Lobato por infanoj, inter 1921 kaj 1947, ampleksas 
dudekon da originalaj libroj ĉirkaŭ la “Bieneto de la Flava Pego”. La 
proprietulo, Sinjorino Benta, kun la nepino Nazulinjo, la nepo Peĉjo 
(Petro), la afrikdevena kuiristino Onklino Nastasja, la ĉifonpupo 
Emilja (la alia mio de Monteiro Lobato, kiu tra ĝi senbride parolas) 
kaj la maizospika pupo, scienculo Vicgrafo Spikoza, konsistigas la 
ĉefan nukleon. En ĉiu titolo, multaj faktaj informoj pri la mondo 
kaj rezonado, kun konstanta zorgo instali kritikan penson pri la 
aferoj. Cetere Lobato reverkis aŭ tradukis klasikaĵojn kiel Don- 
Kiĥoto de la Manĉo, Rakontoj de Fratoj Grimm, La Libro de la 

Ĝangalo, Robin Hood kaj Alico en Mirlando por faciligi la aliron de 
la infanoj. Lia influo sur la postaj generacioj estas grandega, kun 
tiel grava verkaro, ke Monteiro Lobato estas oficiale deklarita 
patrono de la brazila infanliteraturo kaj la 18-an de Aprilo, lia 
naskotago, oni celebras la Tagon de la Infanlibro en Brazilo. 


En 2003, kiam mi fariĝis freŝa patro de Esperanto-denaskuloj, mi 
decidis ektraduki unu el la libroj de la serio, kun la celo redoni en 
Esperanto tiun fantastan universon de Monteiro Lobato, kiun mi ĝuis 
kiel infano. Mi elektis la titolon “La Sasio” pro la bona enkonduko al 
la serio. En ĝi la “Bieneto” (kiel preskaŭ ĉiu brazilano aludas al la 
hejmo de Sinjorino Benta) estas detale priskribita, same kiel trajtoj 
de la aliaj roluloj, la ĉirkaŭa riĉa naturo kaj la brazila folkloro. 


Tiu riĉeco de detaloj estas koŝmaro (aŭ defia ĝuo, laŭ mia gusto) 
por tradukanto. Nia lando kalkulas je du mil birdospecioj (unu 
kvinono de ĉiuj birdospecioj de la mondo). En lando kaj fizike kaj 
kulture vasta kiel kontinento, estas pluraj nomvariantoj por bestoj. 
La esplorado, ĉu oni jam esperantigis bestonomon, preskaŭ ĉiam 
kondukas al respondo: - Ne. Konsekvenca elpenso de vorto, laŭ la 
zamenhofa metodo prefere utiligi la sciencan nomon, estas necesa. 
La nomo de la estulo mem - kaj cetere librotitolo - estis defia. Dum 
jaroj mi hezitis inter la facila “sacio” kaj la fonetika “sasio”. Mi ne 
kontentis pri la paŭsaĵo de la portugala, kiu en Esperanto rezultas 
en modifita sono de la originala tupia nomo (kaj sono de la 
portugala vorto mem!). Mi havis la okazon paroli pri tio kun spertulo 
pri tradukado kaj la brazila kulturo, karmemora akademiano Sylla 
Chaves. La atenta leganto jam rimarkis kiun alternativon mi elektis. 


Ne malpli defia estas la redono de nomoj de roluloj. Tion alfrontas 
plej multaj tradukantoj de verkoj kun temo de nacia kulturo. 
Ekzemple, fuĝinta rinocero ekloĝis en la Bieneto kaj ties nomo estas 
“Quindim”. Ĉu en Esperanto estu tiu nomo laŭ la sono, per Kindin”, 
ĉu konformigo per Kvindimo? Tiam perdiĝas la amuza efekto de la 
aŭtoro, ke la afrika bestego havas nomon de delikata brazila 
dolĉaĵo (kies vorto estas ja afrikdevena). Ĉu ĝia nomo estus do 

Kokosaĵo? Aŭ ĉu pli specifa, Kustardo? Mi elektis la lastan, por 
vastigi la vortoprovizon de niaj infanoj. 


Pli fruan publikigon de la tradukaĵo malhelpis la aŭtoraj rajtoj, 
kiujn la familio de Lobato cedis al granda entrepreno. Estis provoj 
intertrakti pri tio, sed la afero ne prosperis. Ekde 2019, 70 jarojn 
post la forpaso de Monteiro Lobato, la verkaro fariĝis publika 
havaĵo. Pli ol 15 jarojn post la ektraduko - mia filo, al kiu mi legus 
la rezulton, jam tiom aĝas, ke li mem estas kapabla kontrollesi la 
tradukaĵon - mi faras demarŝojn por atingi la publikigon de La Sasio 
espereble en 2021 - precize je la centjariĝo de la publikigo de la 
unua versio de la originalo. 

LA ARTO KOMUNIKIĜI 


isis C. Okabe Piton 


Ni ĉiuj lernis, ke homo estas socia besto. Nia ampleksa kaj 
kompleksa kapablo komunikiĝi malfermis al ni grandan gamon de 
ebloj por evoluado de nia specio. En la lastaj jaroj, kun la evoluado 
de la teknologio pli kaj pli kreskas la manieroj komunikiĝi pro la 
tutmonda interreta fenomeno, kaj nun des pli pro la koronviruso, ni 
pli bone ekspluatas tiun ĉi medion kaj atingas multe pli da homoj ol 
ni povus imagi. 


Kiam la televidilo aperis, ĝi estis grandega bona novaĵo por scii pri 
tio, kion faras kaj kiel agas homoj de la tuta mondo, kaj nun ni 
povas eĉ paroli rigardante la mienojn de niaj kunparolantoj en alia 
parto de la planedo. Tio fakte estas mirinda! 


La homaro nuntempe havas multe da rimedoj por komunikiĝi kaj 
lernas lingvojn aŭ uzas tradukilojn. Tamen, tiom da rimedoj ne 
estos efikaj se oni ne scias kiel efike komunikiĝi. 


Tiu ĉi konferenco estas inspirita de ideoj prezentitaj de Katia 
Campelo, parolterapiisto kaj instruistino pri oratorarto, pri la temo 
“Efika komunikado, efikaj rezultoj”. Katia prezentis esploron 
faritan de Kalifornia Universitato en 1996 - 5596 el la efikoj de nia 
komunikado estas kaŭzataj per nia korpa esprimo kaj 3896 per nia 
parola esprimo kaj nur 776 per la enhavo de la temo. Tio montras, ke 
se oni ne scias komuniki efike, ne sufiĉas regi la temon. Nun ni 
havas multe por pripensi. Nia maniero agi kaj paroli forte kaptas la 
atenton de tiu, kiu nin aŭskultas kaj se la enhavo respondecas nur 
pri 7, do multe pli grava estas la homo, kiu parolas, kiel nuntempe 
oni kutimas diri: “la aldonita valoro”. Tiun valoron esperantistoj 
komprenas, ĉar multaj el ni prizorgas nian planedon, aĉetas varojn, 
kiuj ne rezultis de infanlaboro, subtenas entreprenon, kiu replantas 
arbojn ktp. 

La samo okazas al la servoj. Ekzemple, homon, kiu estas tre ĝentila, 
oni emas aŭskulti, pli ol tiun, kiu parolas agreseme. Tiu, kiu venas 
kun pretendemo, foje eĉ fizike videbla kun aroganta paŝado, ankaŭ 
donas al ni la unuan mesaĝon kaj el tiu mesaĝo oni jam pripensas Ĉu 
oni aŭskultos aŭ ne, kaj multaj tiel agas nekonscie. 


Nun venas la tempo por plibonigi tiun, kiu estas malantaŭ la ilo, tio 
estas, la komunikanto. Por tion fari, oni bezonas honeste koni sin 
mem: kia estas mia voĉo, la tono kiun mi uzas dum mi parolas, la 
vortojn, kiujn mi uzas, la intencon kiun mi havas kiam mi parolas, 
miajn sintenojn antaŭ miaj kunparolantoj - ĉu mi vere volas 
interkomprenon? Ĉu mi kapablas aŭskulti la “respondon” de tiu, kun 
kiu mi interrilatas? Al kiu apartenas la respondeco fari la mesaĝon 
transdonitan komprenita? 

